Abacavir

Abacavir, inayouzwa chini ya jina la chapa Ziagen, ni dawa inayotumika kuzuia na kutibu HIV/UKIMWI. Sawa na vizuizi vingine vya nucleoside analog reverse-transcriptase (NRTIs), abacavir hutumiwa pamoja na dawa zingine za HIV, na haipendekezwi yenyewe tu. Inachukuliwa kwa mdomo kama tembe au kiowevu na inaweza kutumika kwa watoto zaidi ya umri wa miezi mitatu.

Abacavir kwa ujumla inavumiliwa vizuri.  Madhara yake ya kawaida ni pamoja na kutapika, shida ya kulala, homa na kuhisi uchovu. Madhara yake makubwa zaidi ni pamoja na hisia kali(hypersensitivity), uharibifu wa ini na kuongezeka kwa asidi ya lactic mwilini (lactic acidosis). Uchunguzi wa maumbile unaweza kuonyesha ikiwa mtu yuko katika hatari kubwa ya kupatwa na hisia kali (hypersensitivity). Dalili za hisia kali ni pamoja na upele, kutapika na upungufu wa kupumua. Abacavir iko katika kundi la dawa za NRTI, ambazo hufanya kazi kwa kuzuia nakala rudufu ya nyuma (reverse transcriptase), kimeng'enya kinachohitajika kwa ajili ya uzalishaji wa virusi vya HIV. Ndani ya kundi la NRTI, abacavir ni nukleosidi ya karbosikliki (nucleoside ya carbocyclic).

Abacavir ilipewa hati miliki mwaka wa 1988, na kuidhinishwa kutumika nchini Marekani mwaka wa 1998. Iko kwenye Orodha ya Dawa Muhimu ya Shirika la Afya Ulimwenguni. Inapatikana kama dawa ya kawaida. Gharama ya jumla katika nchi zinazoendelea kufikia mwaka wa 2014 ilikuwa kati ya dola za Marekani 0.36 na 0.83 kwa siku. Kufikia mwaka wa 2016, gharama ya jumla kwa mwezi wa kawaida wa dawa nchini Marekani ni dola 70.50. Kwa kawaida, abacavir huuzwa pamoja na dawa zingine za HIV, kama vile abacavir/lamivudine/zidovudine, abacavir/dolutegravir/lamivudine na abacavir/lamivudine. Mchanganyiko wa abacavir/lamivudine pia ni dawa muhimu.

 Marejeleo 

Category:Madawa
Category:Translated from MDWiki